Reverendis in Christo patribus ac dominis priori Cluniacensi et ejusdem loci sacro conventui, frater Robertus, humilis prior Sanctæ Margaritæ, salutem et obedientiam usque ad mortem debitam et devotam. Noveritis, quod cum consocii nostri de Franctia non vadant apud Cluniacum, quia soli eramus, ab incepto itinere retardavimus iter nostrum. Quare reverendam paternitatem vestram rogamus attentius, quatinus absentiam nostram habere dignemini, si placet, excusatam. Valete in Domino bene et diu. Datum die dominica post Quasimodo, anno Domini Mº CCº quadragesimo quinto.